András

Az András a görög Andreasz (Ανδρέας) névből származó férfinév. Jelentése: férfi, férfias. Az András bibliai név, András apostol Jézus első tanítványa, Szent Péter fivére volt. Női párja: Andrea.


Képzett és rokon nevek 
Képzett nevek:
 André: a név francia alakjából
 Andos: becenévből önállósult
 Andorás: a név régi alakjának, az Andorjásnak a rövidülése
 Bandó: becenévből önállósult
 Andorjás: a név régi magyar alakváltozata
Rokon nevek:
Andor, Endre,

Gyakorisága 
Az András Magyarországon már az Árpád-korban a leggyakoribb férfinevek egyike volt, és népszerűsége a következő évszázadokban sem sokat csökkent, a 14-16. századtól a leggyakoribb nevek egyike. 1967-ben 1504-en kapták ezt a nevet, így a 18. leggyakoribb név lett, a 80-as évek közepén már a 13. legnépszerűbb név. Az 1990-es években is igen gyakori név volt, a 2000-es években a 21–25. leggyakoribb férfinév.

Az André, Andos, Andorás és Bandó nevek az 1990-es években szórványosan fordultak elő, a 2000-es években nem szerepelnek a 100 leggyakoribb férfinév között.

Névnapok 
 András, André, Andos, Andorás: február 4., május 21., november 10., november 30.
 Bandó: július 7., november 30.

Névnapi szokások 
November 30-a Szent András emléknapja, az advent kezdetére esik, és ekkorra már véget értek a mulatságok. Szeged környékén úgy mondták: András zárja a hegedűt. Ilyenkor november végén kezdődtek a disznótorok, ezért tréfásan Disznóölő Szent Andrásnak is hívják.

Az András-napi szokások legtöbbje a párválasztáshoz kapcsolódik. Az erdélyi Mezőpaliton a református lánynak ki kellett mennie az udvarra, és a kötényébe csillagokat szednie. Miközben a szemével válogatta a csillagokat, azalatt tízszer visszafelé kellett számolnia 10-től 1-ig, de közben vigyáznia kellett, nehogy ugyanazt a csillagot kétszer is kiválassza. Ezután be kellett szaladnia a házba, a csillagokat az ágyába öntenie, hogy aztán megálmodja, ki lesz a vőlegénye.

A palóc lányok ezen a napon almát dugtak az eresz alá, amit Borbála napján a másik felére fordítottak, majd magukkal vitték az éjféli misére. Ha közben valaki megszólítja őket, akkor annak a fia vagy rokona lesz a férjük. Ezen a napon gyümölcsfaágakat is szoktak vízbe állítani. Ha karácsonyig kizöldültek, akkor az farsangi férjhezmenést jósolt.

A csángó hiedelem szerint ezen az éjszakán András elmondja az összesereglő farkasoknak, hogy hol találnak egy-egy birkát, tehenet, disznót. Ha a gazda azt akarja, hogy a farkas elkerülje a házát, akkor András-nap éjszakáján össze kell kötnie az ollót, mert így összeköti a farkas száját is.

Idegen nyelvű névváltozatai 
 albán: Ndreu, Andrea (nem női név!)
 angol: Andrew, Andy
 cseh, szlovák, szlovén: Andrej, Ondřej
 dán, holland, latin, német: Andreas
 eszperantó: Andreo
 finn: Antero, Antti
 francia: André
 horvát: Andrija
 izlandi: Andrés
 görög: Andreasz (Ανδρέας, Αντρέας)
 lengyel: Andrzej, Jędrzej
 máltai: Indri
 olasz: Andrea (nem női név!)
 orosz: Andrej (Андрей)
 portugál: André
 román: Andrei
 spanyol: Andrés
 svéd: Anders (ejtsd: andes)
 szlovén: Andraž
 ukrán: Andrij (Андрій)

Híres Andrások, Andrék, Andosok, Andorások, Bandók

Egyéb Andrások

Vezetéknévként 
Az András nevet sok vezetéknév őrzi különböző formában: Ancsa, Anda, Andacs, Andics, Andó, Andócs, Andók, Andony, Andos, András, Andrásfi, Andrási, Andrássa, Andris, Andró, Andrus, Anka, Ankó.

Földrajzi névben 
 Andrásfa Vas vármegyei helység
 Andráshida 1969-ben Zalaegerszeghez kapcsolt településrész
 Békésszentandrás település Békés vármegyében
 Hernádszentandrás község Borsod-Abaúj-Zemplén vármegyében
 Hévízszentandrás 1946-ban Egreggyel egyesült Hévíz néven
 Jászszentandrás község Jász-Nagykun-Szolnok vármegyében
 Nemesszentandrás község Zala vármegyében
 Rábaszentandrás község Győr-Moson-Sopron vármegyében
 Szent András-törésvonal: az USA-ban, Kaliforniában
 (Temes)szentandrás település Temes megyében, Romániában
 Tornaszentandrás község Borsod-Abaúj-Zemplén vármegyében

Szólások 
 András napi hó, vetésnek nem jó: népi megfigyelés, azt jelenti, hogy árt a vetésnek, ha november végén esik a hó.

Szlengben, népnyelvben 

 Andris a régi városi nyelvben a rendőr neve volt (vö. az angol nyelvben a bobby, amely az Andrew becézője, és szintén a rendőrökre használták). 
 csere-bandi: cserebogár
 kakasbandi: hirtelen haragú, indulatos gyerek
 bandi vagy bangyi: nagy fenekű ember
 Bandi legyek, ha…!: tréfás esküvés valamilyen lehetetlennek látszó dologra
 andráskereszt: két párhuzamos oszlop X kötéssel való kimerevítése. Nevezik még Szent András-keresztnek is. Ide tartozik az andráskötés és az andrástartó szó is.

Kitüntetések 
 Szent András-rend: orosz rendjel, amelyet 1698-ban Nagy Péter cár alapított.
 Angol királyi rendjel, amelyet Skócia védőszentjének, Szent Andrásnak a tiszteletére alapítottak.

Jegyzetek 

Magyar keresztnevek (A, Á)
Férfikeresztnevek (A, Á)
Görög eredetű magyar férfikeresztnevek

zh:安德斯